เดจาวู ครั้งที่ 149
เคยบ้างไหม ที่เรารู้สึกว่าเราเคยเจอกับเหตุการณ์นี้มาก่อน เราสัมผัสได้ว่ามันเคยเกิดขึ้นมาแล้ว แต่เรานึกไม่ออกว่าเกิดขึ้นตอนไหน?
2 ก.ย. 2561

เดจาวู ครั้งที่ 149 / โดย ลงทุนแมน
เคยบ้างไหม
ที่เรารู้สึกว่าเราเคยเจอกับเหตุการณ์นี้มาก่อน
เราสัมผัสได้ว่ามันเคยเกิดขึ้นมาแล้ว
แต่เรานึกไม่ออกว่าเกิดขึ้นตอนไหน?
ถ้าชีวิตคนเปรียบเหมือนเกม เริ่มชีวิตใหม่ได้เรื่อยๆ
จะเป็นอย่างไรถ้าเราตายมาแล้ว 148 ครั้ง และเรากำลังเริ่มเล่นเกมครั้งที่ 149
เดจาวูของเราอาจจะเป็นหนึ่งใน 148 ครั้งที่ผ่านมา
เรื่องนี้จะเป็นไปได้หรือไม่?
..
ขอต้อนรับสู่ซีรีส์บทความ Civilization ตอน เดจาวู ครั้งที่ 149
จริงๆแล้ว มนุษย์ก็เป็นแค่สิ่งมีชีวิตชนิดหนึ่ง
ไม่ต่างจากสัตว์ทั่วไป มีเลือด มีการเกิด การตาย
แต่หนึ่งในสิ่งที่ทำให้มนุษย์ แตกต่างจากสัตว์ก็คือ "Memory" หรือ ความจำ
มนุษย์สามารถจำเรื่องต่างๆได้นานเป็นปี ต่างจากสัตว์อื่นที่บางชนิดอาจไม่มีความจำเลย..
แต่เรื่องที่นึกไม่ถึงก็คือ สิ่งที่จำได้นานเป็นปีบนโลก ในตอนนี้ไม่ได้มีแค่มนุษย์..
จากวันแรกที่ IBM ผลิต Hard Disk ขึ้นมาได้ด้วยเทคโนโลยีของแม่เหล็ก นั่นคือการเปลี่ยนโลกเพราะว่า ต่อไปนี้ มนุษย์จะไม่ใช่เป็นสิ่งเดียวที่มีความจำบนโลกนี้อีกต่อไป..
และโลกเริ่มเปลี่ยนมากขึ้น เพราะคุณ Fujio Masuoka พนักงานของโตชิบาที่ได้คิดค้น Flash Memory ขึ้นมาในปี 1980
ตอนนี้หน่วยความจำมหาศาลสามารถจุอยู่ในของชิ้นเล็กๆเคลื่อนย้ายไปไหนก็ได้
และที่สำคัญ หน่วยความจำนี้สามารถลบและบันทึกใหม่ได้เป็นล้านครั้ง..
ถ้าให้เราตื่นขึ้นมา แล้วเราจำไม่ได้เลยว่าเราเป็นใคร
วันนั้น เราก็คงสูญเสียความเป็นมนุษย์ไป
แต่เราแน่ใจแค่ไหนว่า
สิ่งที่เราจำได้ เป็นสิ่งที่เคยเกิดขึ้นจริง?
แล้วเราแน่ใจแค่ไหนว่า
สิ่งที่เคยเกิดขึ้นแล้ว เราจะจำเรื่องนั้นได้?
ถ้าความจำของเราเป็นเหมือน Flash Memory ที่ถูกลบและบันทึกซ้ำไปใหม่ วนไปไม่รู้จบ?
และจริงๆแล้วโลกมนุษย์ในอนาคตกำลังจะเดินทางไปแบบนั้น
ในวันที่เรากำลังจะมีข้อมูลที่มหาศาลที่ตัวเราไม่สามารถจำทุกเรื่องได้อีกต่อไป
มนุษย์จะจำเป็นต้องพึ่งพา ความจำเสมือนมากขึ้นเรื่อยๆ
ต่อไปเราไม่จำเป็นต้องจำวันเกิดของเพื่อนเรา ไม่ต้องจำเวลานัดของเรา เมื่อถึงเวลา มันจะเตือนขึ้นมาเอง
เมื่อก่อนเราอาจจะจำเบอร์โทรศัพท์ของเพื่อนได้ทุกคน
แต่ตอนนี้ลองนึกดูว่าครั้งสุดท้ายที่เราจะพยายามจำเบอร์โทรศัพท์ของเพื่อน คือวันไหน?
โลกในอนาคต ความจำของมนุษย์จะผนวกกับความจำเสมือนมากขึ้นเรื่อยๆ
จนในที่สุด เราอาจจะแยกไม่ออกเลยว่าเรื่องไหนเป็นความจำของเรา เรื่องไหนเป็นความจำเสมือน
ในอนาคตเราจะสามารถลบความจำที่เราไม่อยากจำออกจากสมองเราได้
เราสามารถเพิ่มเรื่องที่เราอยากจำเข้ามาในสมองเราได้ โดยเหตุการณ์นั้นอาจไม่จำเป็นต้องเกิดขึ้นกับเรามาก่อน
และจุดสุดท้ายที่พีคที่สุดของเรื่องนี้ ก็น่าจะเป็น
เรายังจะสามารถจำได้ แม้ร่างกายเราจะไม่อยู่บนโลกนี้แล้ว..
โลกในหนึ่งหมื่นปีข้างหน้า
เราอาจจะตายไปแล้ว 148 ครั้ง แต่ความจำเรายังดำเนินไปเรื่อยๆ วนอยู่กับความจำเสมือน
แต่มนุษย์ในหนึ่งหมื่นปีข้างหน้าอาจจะบอกว่า.. การไม่จำอะไรเลย อาจเป็นทางเลือกที่ดีกว่า
และถ้าเราเลือกที่จะจำต่อไป เราก็อาจจำเป็นต้องเจอกับ เดจาวู ครั้งที่ 149..
แล้วตอนนี้เรากำลังอยู่ในเดจาวูครั้งที่เท่าไร?
----------------------
อ่านบทความนี้แล้วอย่าคิดมากนะครับ เป็นบทความ fiction ที่ลงทุนแมนแต่งขึ้นในซีรีส์ Civilization ที่นานๆมีที
ติดตามบทความ Civilization ย้อนหลังได้ที่ บล็อกดิต โหลดฟรีทั้ง iOS และ android
iOS: 
Android: 
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง